A Bizottság határozata
(1996. december 18.)
az emberi fogyasztásra szánt tojástermékek behozatalára vonatkozó különleges közegészségügyi követelmények megállapításáról
(EGT vonatkozású szöveg)
(97/38/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/405/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak II. melléklete 2. fejezetének első francia bekezdésére,
tekintettel a legutóbb a 96/23/EK irányelvvel [3] módosított, a tojástermékek előállítását és forgalomba hozatalát érintő higiéniai és egészségügyi problémákról szóló, 1989. június 20-i 89/437/EGK tanácsi irányelvre [4] és különösen annak 11. cikke (4) bekezdésére,
mivel a 92/118/EGK irányelv III. fejezete általános rendelkezéseket állapít meg a Közösségbe irányuló importra vonatkozóan; mivel különleges közegészségügyi követelményeket kell megállapítani a tojástermékek behozatalára; mivel e követelményeknek legalább olyan szigorúaknak kell lenniük, mint a forgalomba hozatalra vonatkozó hatályos követelmények;
mivel az első szakaszban meg kell határozni az importált tojástermékeket kísérő közegészségügyi bizonyítvány-mintát; mivel a harmadik országok létesítményeinek jegyzéke és a közösségi szinten jóváhagyott kezelési eljárások egy későbbi időpontban kerülnek meghatározásra; mivel e határozatok meghozataláig a harmadik országok illetékes hatóságának kell igazolnia, hogy a tojástermékek egy engedélyezett létesítményből származnak, illetve olyan kezelésen mentek keresztül, amely alkalmassá teszi azokat arra, hogy megfeleljenek a 89/437/EGK irányelv mellékletének VI. fejezetében meghatározott vizsgálati előírásoknak;
mivel ezen felül, amennyiben lehetőség van egyenértékű garanciákat kínáló feltételek elismerésére, a harmadik ország javaslatot nyújthat be a Bizottsághoz egy ilyen elismerés kellő megfontolására;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
E határozat különleges közegészségügyi követelményeket határoz meg a közvetlen emberi fogyasztásra vagy élelmiszer-előállításra szánt tojástermékekre vonatkozóan.
2. cikk
E határozat alkalmazásában a 89/437/EGK irányelv 2. cikkében megállapított meghatározásokat kell alkalmazni.
3. cikk
A tojástermékek behozatalának feltétele, hogy azok(at):
1. tyúk, kacsa, liba, pulyka, gyöngytyúk vagy fürj tojásából állították elő, de nem különböző fajoktól származó tojások keverékéből;
2. az illetékes hatóság által engedélyezett, a 89/437/EGK irányelv mellékletének I. és II. fejezetében előírt követelményeknek megfelelő létesítményben/létesítményekben kezelték vagy állították elő;
3. a 89/437/EGK irányelv mellékletének III. és V. fejezetében előírt higiéniai követelmények figyelembevételével, és az ugyanezen melléklet IV. fejezetében előírt követelményeknek megfelelő tojásokból állították elő;
4. oly módon kezelték, hogy megfeleljenek a 89/437/EGK irányelv mellékletének VI. fejezetében meghatározott vizsgálati előírásoknak;
5. megfelelnek a 89/437/EGK irányelv mellékletének VI. fejezetében előírt vizsgálati előírásoknak;
6. alávetették a 89/437/EGK irányelv mellékletének VII. fejezetében meghatározott egészségügyi ellenőrzéseknek;
7. a 89/437/EGK irányelv mellékletének VIII. fejezetében meghatározott módon csomagolták;
8. a 89/437/EGK irányelv mellékletének IX. és X. fejezetében meghatározott módon tárolták és szállították;
9. megfelelnek a káros, illetve a termék organoleptikus jellemzőit megváltoztató vagy annak fogyasztását az emberi egészségre nézve veszélyessé vagy károssá tevő maradékanyagokra vonatkozó közösségi előírásoknak.
4. cikk
Minden tojástermék-szállítmányt a számozott közegészségügyi bizonyítvány egy lapból álló, kitöltött, aláírt és keltezett, a mellékletben meghatározott mintának megfelelő eredeti példányának kell kísérnie.
5. cikk
A bizonyítványt a Közösségbe importáló tagállam legalább egy hivatalos nyelvén kell kiállítani.
6. cikk
Ezt a határozatot 1997. január 1-jétől kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 1996. december 18-án.